Bangladesh buka semula masjid
DHAKA: Bangladesh semalam menarik
balik larangan perhimpunan besar-besaran dan solat di masjid yang berlangsung
selama sebulan dan menggesa orang ramai untuk mematuhi garis panduan kesihatan
yang ketat bagi mengekang penyebaran koronavirus (Covid-19). Langkah itu adalah susulan notis
yang dikeluarkan Kementerian Hal Ehwal Agama Bangladesh kelmarin yang
menetapkan garis panduan untuk jemaah. Menurut laporan Arab News, berikutan
pembukaan semula masjid pada bulan Ramadan, jemaah perlu memakai topeng muka
dan menjaga jarak satu meter antara satu sama lain ketika menunaikan solat. Pentadbir masjid juga diarahkan
untuk menyah kuman di lantai sebelum solat, menanggalkan permaidani dan
menyediakan kemudahan mencuci tangan dengan sabun atau pembersih tangan. Selain itu, orang tua dan
kanak-kanak tidak dibenarkan masuk ke masjid, malah mereka juga dilarang
mengatur makanan iftar serta sahur di tempat mereka. Pembantu Setiausaha untuk
Kementerian Hal Ehwal Agama, Abdul Hamid Jomaddar berkata, pemerintah
melonggarkan sekatan itu kerana sentimen keagamaan umat Islam pada bulan
Ramadan. Jomaddar bagaimanapun memberi amaran
masjid harus memastikan panduan pemerintah dipatuhi dengan tepat. “Kakitangan Yayasan Islam kami
sedang berjaga-jaga di seluruh negara untuk memantau jika ada pelanggaran garis
panduan kesihatan,” katanya. Keputusan membuka semula masjid
turut mencetuskan kebimbangan pakar kesihatan awam kerana kadar jangkitan
Covid-19 di Bangladesh masih meningkat. Menurut pakar penyakit berjangkit
berpusat di Dhaka, Profesor Benazir Ahmed, terdapat lebih 250,000 masjid di
Bangladesh dan sehingga 25 juta jemaah berisiko dijangkiti virus. “Memandangkan jumlah jangkitan
di negara ini tinggi, pemerintah perlu melanjutkan lockdown sehingga kes turun
dan kemudiannya menarik balik sekatan di zon hijau yang tiada jangkitan,”
jelasnya. Pada awal bulan lalu, Bangladesh
mengenakan langkah penjarakkan sosial yang ketat termasuk melarang perhimpunan
keagamaan dan solat jemaah di masjid, dengan solat Jumaat terhad kepada
maksimum 12 orang. Sekatan
sama turut dikenakan untuk solat tarawih. – AFP  
See author's posts
